钦定古今图书集成/明伦汇编/家范典/第085卷 > 《寄内婉素》杨基
## 钦定古今图书集成/明伦汇编/家范典/第085卷 > 《寄内婉素》杨基

天寒思故衣，家贫思良妻。所以《孟德耀》，举案与眉齐。
忆汝事我初，高楼映深闺。珠钿照罗绮，簪珮摇玉犀。
梳掠不待晓，妆成听鸣鸡。中吴昔丧乱，廿口各东西。
有母不得将，独汝与提携。我复窜远方，送我当路啼。
纷纷道上人，无不为惨凄。今年我还家，赤手无所赍。
汝亦遇多难，典卖罄珥笄。朝炊粥一盂，暮食盐与虀。
堂有九十姑，时复羞豚蹄。膏沐弗暇泽，发落瘦且黧。
别来复秋深，露下百草凄。破碎要补缀，甘旨需酱酰。
安贫兼养老，此事汝素稽。作诗远相寄，新月当窗低。